དེ་ལྟར་བཀའ་དྲིན་ཆེན་པོས་བསྐྱངས་པ་ཤེས་ཀྱང་བཀའ་དྲིན་གཟོ་འདོད་ཀྱི་བསམ་པ་མེད་པ་ནི་ཤིན་ཏུ་སྨད་པའི་སྐྱེ་བོ་མ་རབས་པ་ཞིག་གི་བྱེད་ལུགས་ཡིན།དེ་ཡང་དཀའ་ཆེན་ངག་སྒྲོས་ལས།ཉམ་ཐག་ཤོས་ནི་ཤེས་ནས་ཉམས་ལེན་མི་བྱེད་མཁན་དེ་ཡིན།ཞེས་དང་།སྐྱེས་བུའི་རྣམ་འབྱེད་བཤད་པ་གཞོན་ནུའི་མགུལ་རྒྱན་ལས་ཀྱང་།བཟང་ལ་ལན་ཡོད་བཟང་པོ་སྟེ།།དྲིན་གཟོ་མེད་ན་ངན་པ་ཡིན།།ཞེས་གསུངས་པ་ལྟར།ང་ཚོ་འཇིག་རྟེན་པ་ཞིག་ལ་ཆ་མཚོན་ན།མི་གཞན་ཞིག་ལ་ཕར་ཟས་གོས་སོགས་ཅུང་ཟད་རེས་ཕན་བཏགས་ཀྱང་ཚུར་རང་ཉིད་ལ་ཕན་ལན་མེད་ན་མི་དེ་ངན་པ་མ་རབས་ངོ་ཚ་མེད་པ་ཞིག་ཏུ་བརྩི་བ་དང་།བསམ་ཤེས་མེད་པའི་མི་དེ་ལ་ཕན་ཐོགས་བྱེད་པ་ལས་ཁྱི་དུད་འགྲོ་ལྟ་བུ་ཞིག་ལ་ཕན་ཐོགས་བྱས་ན་དགའ།དུད་འགྲོས་ཀྱང་རང་ལ་ཕན་བཏགས་མཁན་དེ་ལ་གནོད་པ་མི་སྐྱེལ་པར་ཕན་ལན་རེ་བསྒྲུབ་འདོད་སོགས་བྱེད་ཟེར་ནས་བརྙས་བཅོས་དང་སྨད་པ་བྱེད་ན།རང་རེ་འགྲོ་བ་དུད་འགྲོ་ལས་ལྷག་པའི་མི་ལུས་རིན་ཆེན་རྙེད་པའི་གང་ཟག་ཞིག་གི་ངོས་ནས་བཀའ་དྲིན་ཅན་ལ་ཡ་རབས་ཁྲེལ་ཡོད་ཀྱི་སྤྱོད་པ་དང་མཐུན་པའི་སྒོ་ནས་དྲིན་གཟོ་དགོས་པ་སྨོས་ཅི་དགོས།